་བར་བྱའོ། །དེ་ཡང་གཞན་གྱི་དོན་དུ་ཡིན་ན་མར་གྱི་སྲེག་བླུགས་འབུལ་བའི་ཚེ། ཡོན་བདག་སོགས་གང་ཡིན་དེའི་ལག་པ་གཡས་ཀྱི་མཐེ་བོང་དགང་གཟར་གྱི་ཡུ་བ་དང་། ལྷན་ཅིག་བདག་གིས་བཟུང་ནས་ཕུལ་ལ། དེའི་འདོད་དོན་ལ་ལས་སྔགས་སྔར་བས་བརྗོད་པ་འཕྲིན་ལས་བཅོལ་ལོ། །དེ་ཡང་ཨ་བྷ་ཡས། སྲེག་རྫས་ལྷག་མ་རྣམས་སྲེག་ནས། །ཞེས་དང་། སློབ་མའི་མཐེ་བོང་གཡས་པ་མཐེའུ་ཆུང་གཡོན་པས་བཟུང་ནས། ཐབ་ཁུང་ལ་ལན་གསུམ་བསྐོར་བ་བྱས་་་་་་དགང་བླུགས་ཀྱི་ཞེས་པ་ཡིན་ལ། བླུགས་གཟར་གྱི་མགོ་ནས་གཡས་བསྐོར་དུ་འཇུག་པས་ལན་བདུན་དུ་སྲེག་རྫས་དབུལ་བར་བྱ་སྟེ། དགང་བླུགས་དབུལ་བར་བྱའོ། །ཞེས་སོ། །འདིར་ཇི་སྐད་བཤད་པའི་མཐེ་བོང་གཟུང་ལུགས་ནི་ལས་འཇམ་པོ་གསུམ་གྱི་དབང་དུ་མཛད་པར་སྣང་ལ། དྲག་པོ་ལ་ནི་དེ་ལས་བཟློག་སྟེ་གཟུང་བར་རིགས་སོ། །གཉིས་པ་ནི་མེ་ལྷའི་གཏོར་མ་ཕྱག་ལེན་ལྟར་བྱིན་གྱིས་བརླབས་ལ། མཚན་སྔགས་ལ་ཨ་ཀཱ་རོ་བཏགས་པ་གསུམ་ལ་སོགས་པས་དབུལ་ཞིང་། མཐར་མཚན་སྔགས་རེ་རེ་ནས་སྔོན་དུ་འགྲོ་བའི་ཕྱིའི་དང་། མཚན་སྔགས་ལ་འབྲུ་གསུམ་སྦྱར་བས་ནང་གི་དང་། སྔར་བཤད་པའི་ཡིད་ལས་བྱུང་བའི་དང་། རིན་ཆེན་འབར་བ་ལས་འབྱུང་བའི་ཚིགས་སུ་བཅད་པ་ལྔས་བསྟོད་པའི་མཆོད་པ་རྣམས་བྱའོ། །དེ་དག་ཀྱང་གདན་བཞི་ལས། དབུས་སུ་མེ་ཡི་ལྷ་ཉིད་ནི། །མཁས་པ་ཡིས་ནི་བསམ་ནས་ཀྱང་། །ལྷག་མ་ལན་གསུམ་བསྲེགས་ནས་སུ། །མཆོད་དང་གཏོར་མ་སྦྱིན་པར་བྱ། །ཞེས་དང་། རིན་ཆེན་འབར་བ་ལས། ཅི་འབྱོར་མཆོད་ནས་མེ་ཡི་ལྷ། །རྡོ་རྗེ་འཛིན་པས་བསྟོད་པར་བྱ། །ཞེས་སོ། །གསུམ་པ་ནི། འདས་པའི་སྐབས་སུ་བསྟན་པ་བཞིན་འདོད་པའི་དོན་ལ་གསོལ་བ་གདབ་པར་བྱའོ། །དེ་ལ་ཡུལ་སྨོས་པའི་ཚེ་དྲང་སྲོང་ཆེན་པོས་ཞེས་བརྗོད་དོ། །དེ་ཡང་སྡོམ་འབྱུང་ལས། མངོན་འདོད་བྱ་བར་གསོལ་བ་གདབ། །འགྲུབ་འགྱུར་འདི་ལ་ཐེ་ཚོམ་མེད། །ཅེས་དང་། ཨ་བྷ་ཡས། མངོན་པར་འདོད་པའི་དངོས་གྲུབ་བླངས་ནས། ཞེས་སོ། །བཞི་པ་ནི། ཇི་སྐད་བཤད་པའི་ཆོ་གའི་སྐབས་སུ་མངོན་དུ་གྱུར་བའམ། མ་གྱུར་བའི་ཉེས་པ་ཐམས་ཅད་ཀྱི་གཉེན་པོར་ཡི་གེ་བརྒྱ་པ་ཅི་འགྲུབ་བཟླ་བ་ཡིན་ཞིང་། ལུང་ནི་འདས་པའི་སྐབས་སུ་བརྗོད་ཟིན་ཏོ། །ལྔ་པ་ནི། མ་འབྱོར་བ་དང་སོགས་སམ། ཇི་ལྟར་རིགས་པའི་ཚིག་གིས་བཟོད་པར་གསོལ་ཏོ། སྡོམ་འབྱུང་ལས། གང་ཡང་ཚངས་ལ་སོགས་པ་ཡིས། །ལྷ་འམ་འབྱུང་པོ་གང་ཞིག་ལ། །དེ་ནས་མདུན་དུ་བཟོད་གསོལ་བ། །འདི་ལྟར་ལན་གསུམ་རྗེས་སུ་བཅད། །ཞེས་སོ། །འདི་ནི་གཞུང་་་་་་རིན་ཆེན་ལྗོན་ཤིང་ལས་ཀྱང་བཟོད་པར་གསོལ་ཏེ་ཞེས་འབྱུང་ངོའདིའི་ས་བཅད་དུ་བཟོད་པར་གསོལ་ནས། ཞེས་འབྱུང་ཞིང་ཆོ་ག་གཞན་ལ་ཡང་འདི་ངེས་པར་དགོས་པ་ལྟར་འདིར་ཡང་རིགས་པ་ལ། ཡིག་རྙིང་ཁ་ཅིག་ལས་ཆད་པར་སྣང་བ་དེ་བཞིན་ཕྱག་ལེན་དུ་མཛད་པ་ནི་ཅུང་ཟད་རྩིངས་པ་འདྲའོ། །དེ་ལྟར་བཟོད་པར་གསོལ་ནས་བསང་གཏོར་དང་འཐོར་འཐུང་ཕུལ་ཏེ་རྩ་རྒྱུད་ལས་གསུང་པའི་སྭ་ཨརྠ་སོགས་ཀྱི་བོད་སྐད་བདག་གི་དང་སོགས་་་་་་ཚིགས་བཅད་ཀྱི་མཐར། མེ་ལྷའི་མཚན་སྔགས་ལ་སོང་ཞིག་་་་་་གཙྪ་པའི་སྔགས་བཏགས་པ་རྣམས་བརྗོད་ཅིང་། སྔར་སྤྱན་འདྲེན་གྱི་སྐབས་སུ་བཤད་པའི་ཕྱག་རྒྱ་ཕྱིར་བསྐྱེད་པ་བསྟན་ལ་གཤེགས་སུ་གསོལ། དེ་ལྟར་མེ་ལྷ་ལྷག་མས་མཆོད་པ་འདི་དག་ནི་ལེགས་པར་བསྡུ་བ་ལས། སྦྱིན་སྲེག་མཐའ་རུ་བསྡུ་བ་ལ། །མེ་ཏོག་སྤོས་སོགས་མཆོད་པའི་ཚོགས། །ཕུལ་ཏེ་བསྟོད་ལ་འབར་བའི་མེ། །ཚིགས་བཅད་འདི་ཡིས་གཤེགས་སུ་གསོལ། །ཞེས་དང་། རིན་ཆེན་འབར་བ་ལས། ལྷག་མའི་རྫས་ཀྱིས་དགང་བླུགས་ཀྱིས། །མེ་ལྷ་མཆོད་དེ་གཤེགས་སུ་གསོལ། །ཞེས་གསུངས་པའི་དོན་ཡིན་ནོ། །དེ་ནས་རྡོ་རྗེའི་གླུ། བཀྲ་ཤིས་སྨོན་ལམ། རང་གི་སྐྱེ་མཆེད་དང་གནས་གསུམ་བསྲུང་བ་སོགས། སྒྲུབ་ཐབས་ཀྱི་འཇུག་གི་བྱ་བ་རྣམས་ཉམས་སུ་བླང་བར་བྱ་སྟེ། རིན་ཆེན་འབར་བ་ལས། རྡོ་རྗེའི་གླུ་དང་སྨོན་ལམ་དང་། །ལངས་ནས་དངོས་ཀུན་ལྷར་བསམ་དཔྱད། །ཅེས་སོ། །དྲུག་པ་ནི། ཙྭ་རུ་སྟེ། བཟང་པོ་ཞེས་པ་ཇི་ལྟར་འབྱོར་པའི་ཟས་བཟང་པོའི་དགའ་སྟོན་བྱ་བ་ཡིན་ཞིང་། འདི་ཉིད་གཞུང་འདིའི་དགོངས་པས་ནི་རང་ཉིད་འཁོར་བཅས་ཀྱིས་བྱས་ཆོག་པར་མངོན་ལ། མཁའ་འགྲོ་རྒྱ་མཚོ་ལ་སོགས་པའི་རྒྱུད་ཀྱི་དགོངས་པས་ནི་མེ་ལྷ་མ་གཤེགས་གོང་དུ་བྱས་ནས། དང་པོ་མེ་ལྷ་ལ་ཕུལ་ལ་ཕྱིས་རང་འཁོར་བཅས་ཀྱང་ལོངས་སྤྱོད་པར་གསུང་སྟེ། རྒྱུད་དེ་ལས། དེར་ནི་ཙྭ་རུའི་སྒྲུབ་བྱ་སྟེ། །མེ་ལ་བཤོས་བུ་དབུལ་བྱ་ཞིང་། །ཅུང་ཟད་བདག་ཉིད་ཀྱིས་སྤྱད་དང་། །སྦྱིན་བདག་རྣམས་ལའང་སྦྱིན་པར་བྱ། །ཞེས་སོ། །གང་ལྟར་ཡང་ལས་རྗེས་བསྡུ་བ་དངོས་ནི། མཆོག་སྒྲུབ་པའི་ཕྱིར་བྱས་པ་ཡིན་ན། ཞག་ཇི་ཙམ་བྱེད་ཀྱང་མེ་མ་ཤིའི་བར་མི་བསྒུལ་ཞིང་། མཐར་ཡང་ཐལ་བ་རང་ཉིད་ཀྱིས་བསྡུ་བ་སོགས་བྱ། ལས་རྒྱས་པའི་ཕྱོགས་ཡིན་ན་ཉིན་གཅིག་གམ། དེ་ལས་ལྷག་པར་བྱེད་ཀྱང་རུང་། ཆོ་ག་དེ་ཉིད་ཀྱི་རྗེས་ཐོགས་སུ་ཞི་བ་ལ་ཙནྡན་དཀར་པོའི་ཁུ་བའམ། འོ་མས་དང་། རྒྱས་པ་ལ་གུར་གུམ་སོགས་ཆུ་སེར་པོས་དང་། དབང་ལ་ཙནྡན་དམར་པོའི་སོགས་ཆུ་དམར་པོས་དང་། དྲག་པོ་ལ་དུག་དང་ཁྲག་དང་བསྲེས་པའི་རོ་སོལ་གྱི་ཁུ་བ་སོགས་ཆུ་ནག་པོས་མེ་གསད་པར་བྱ་སྟེ། སངས་རྒྱས་ཐོད་པ་ལས་བཞི་ཆོ་ག་སོ་སོའི་རྗེས་སུ། མེ་ནི་འོ་མས་ཞི་བར་བྱ། །ཞེས་དང་། ཕྱིས་ནི་སེར་པོའི་ཆུས་ཞི་བྱ། །ཞེས་དང་། ཆུ་དམར་པོ་ཡིས་མེ་ཞི་བྱ། །ཞེས་དང་། ལྗང་ཁུའི་ཆུ་ཡིས་མེ་ཞི་བྱ། །ཞེས་སོ། །དེའི་ལྗང་ཁུའི་ཞེས་པ་ནི་ནག་པོར་འོས་པས་འགྱུར་ཉེས་སམ་བརྟག་གོ །དེ་བཞིན་དུ་ཨ་བྷ་ཡས་ཀྱང་། ཞི་བའི་ལས་ཀྱི་མེ་འོ་མས་ཞི་བར་བྱའོ། །རྒྱས་པ་བསྒྲུབ་པ་རྣམས་ལ་ཆུ་སེར་པོས་སོ། །དབང་དང་དྲག་པོ་ལ་དམར་པོ་དང་ནག་པོས་སོ། །ཞེས་བཤད་དོ། །དེ་ལྟར་བྱས་པའི་ཐལ་བ་ལ་སོགས་པ་རྣམས་རིན་པོ་ཆེའི་ཟ་མ་ཏོག་ལ་སོགས་པའི་སྣོད་གཙང་མར་བླུགས་ལ་ཆུ་བོར་སྤྱན་དྲངས་པ་སོགས་བྱའོ། །དེ་ཡང་ཨ་བྷ་ཡས། དེ་ནས་སྦྱིན་སྲེག་གི་ཐལ་བ་དང་སོལ་བ་རྣམས་ལས་ཐམས་ཅད་པའི་བུམ་པར་བླུགས་ལ་ཆུ་བོ་ལ་སོགས་པའི་ཆུ་ལ་བསྐྱུར་བར་བྱའོ། །ཞེས་སོ། །དེ་ནས་ཐབ་ཀྱི་ཤུལ་རྣམས་རང་རང་གི་ཆུས་དབྱུག་ནས་ལས་ཀྱི་རྗེས་མི་མངོན་པར་བྱས་ལ་བཀྲ་ཤིས་ལ་སོགས་པ་བྱའོ། །གཉིས་པ་དེའི་ཕན་ཡོན་ཁ་བསྐངས་ནས་བཤད་པ་ནི། གཞུང་འདིར་མི་འབྱུང་ཡང་འཕགས་པ་མཁའ་འགྲོ་མ་རྡོ་རྗེ་གུར་ལས་གསུངས་པ་འདི་བཞིན་ཤེས་པར་བྱ་སྟེ། རྒྱུད་དེ་ལས། འདིས་ནི་རྡོ་རྗེ་མཉེས་པར་འགྱུར། །ཡེ་ཤེས་མེ་ནི་རབ་དགོས་བྱ། །རྒྱལ་བ་ཕན་པ་མཉེས་པ་དང་། །གསེར་གྱི་མངའ་བདག་མཉེས་པ་དང་། །པདྨ་གར་དབང་མཉེས་པ་དང་། །ལྕགས་མཆོག་བདག་པོ་མཉེས་པ་དང་། །ཞེས་དང་། དེ་བཞིན་གཤེགས་པའི་རིགས་ལྔ་དང་། །འཇིག་རྟེན་པའི་གཙོ་བོ་རྣམས་སྟོན་པ་་་་་་ཚངས་པ་བརྒྱ་བྱིན་དབང་ཆེན་དང་། །ཁྱབ་འཇུག་རླུང་ལྷ་མེ་ཆེན་དང་། །ཐོང་ལྡན་ཉིད་དང་འདོད་ལྷ་དང་། །ཟླ་བ་ཉི་མ་གདོན་གཞན་དང་། །ས་ནི་ཞགས་པ་འཛིན་པ་དང་། །ལུས་ངན་དེ་བཞིན་མཚམས་སྐྱོང་དང་། །ཆོས་རྒྱལ་དང་ནི་ཀླུ་དང་ནི། །དྲི་ཟ་ལྷ་མིན་མི་འམ་ཅི། །ཞེས་འཇིག་རྟེན་པའི་ཆེན་པོ་རྣམས་དང་། སུམ་ཅུ་རྩ་གསུམ་གནས་པ་དང་། །འོག་མིན་དུ་ནི་གནས་པ་དང་། །གང་ཞིག་རྒྱལ་ཆེན་གནས་པ་དང་། །གཞན་འཕྲུལ་དབང་བསྒྱུར་ཉིད་དང་ནི། །འཕྲུལ་དགའ་ཡི་ནི་ལྷ་རྣམས་དང་། །གང་ཞིག་དག་པའི་གནས་སོགས་དང་། །འོད་ཟེར་འཇིག་རྟེན་ཁམས་གནས་དང་། །མི་མཇེད་ཁམས་སུ་གནས་པ་དང་། །གླིང་བཞིར་གནས་པའི་སེམས་ཅན་དང་། །གང་ཞིག་ཁམས་སུམ་གནས་པ་དང་། །སྣོད་ལྡན་སེམས་ཅན་འཇིག་རྟེན་དང་། །ལྕུགས་མའི་ཚོགས་དང་རྩ་སོགས་དང་། །ཞེས་མཐོ་རིགས་ཀྱི་འགྲོ་བ་རྣམས་དང་། གང་ཞིག་རབ་དགའི་སར་གནས་དང་། །ཕ་རོལ་དྲི་མེད་གང་ཕྱིན་དང་། །འོད་འཕྲོ་ཅན་དུ་གནས་པ་དང་། །མི་གཡོའི་གནས་སུ་བྱས་པ་དང་། །གང་ཞིག་ཆོས་སྤྲིན་རྗེས་སོང་དང་། །གང་ཞིག་སྦྱངས་དཀར་སོན་པ་དང་། །གང་ཞིག་རིང་སོང་ཐོབ་པ་དང་། །འོད་བྱེད་དུ་ནི་གནས་པ་སྟེ། །ས་བཅུའི་དབང་ཕྱུག་མགོན་པོ་དང་། །ཞེས་ས་བཅུ་ལ་གནས་པའི་འཕགས་པ་རྣམས་དང་། འཕགས་པའི་གང་ཟག་བརྒྱད་པོ་དང་། །རྫོགས་སངས་རྒྱས་དང་ཉན་ཐོས་ཉིད། །རྭ་ནི་རལ་གྲིའི་གཟུགས་ཅན་དང་། །ཞེས་ཉན་ཐོས་ཀྱི་གང་ཟག་བརྒྱད། །རང་རྒྱལ་རྣམ་པ་གཉིས་རྫོགས་པའི་སངས་རྒྱས་དང་བཅས་པ་དང་། དམྱལ་བ་ཡི་དྭགས་བྱོལ་སོང་དང་། །ལྷ་དང་ལྷ་མིན་མི་རྣམས་ནི། །སྦྱིན་སྲེག་ཆོ་ག་དགེས་པ་ཉིད། །ཅེས་པའི་རྐང་པ་དང་པོའི་གནས་ངན་གསུམ་དང་། ཕྱི་མ་གཉིས་ཀྱི་འཇུག་བསྡུད་པའི་ཚུལ་གྱིས་འཁོར་འདས་ཐམས་ཅད་ཆོ་ག་འདིའི་སྒོ་ནས་ཚིམས་པར་གསུངས་ཤིང་། ཚིམས་པ་ལས་མཆོག་ཐུན་མོང་གི་དངོས་གྲུབ་རྣམས་འབྱུང་བ་ནི། གོང་དུ་ཆོ་ག་འདིའི་དགོས་པ་བཤད་པའི་ལུང་ལས་རྟོགས་པར་བྱའོ། །ཨ་ཧོཿ ལྷག་པའི་ལྷ་མཆོག་ཚུལ་བཞིན་མཉེས་བྱས་པའི། །རྣལ་འབྱོར་དབང་པོ་བློ་གྲོས་མཆོག་ལྡན་པས། །རང་གཞན་དོན་གཉིས་སྒྲུབ་ཕྱིར་སྐྱོན་མེད་པའི། །འཕྲིན་ལས་རྣམ་བཞི་འདི་ལ་བརྩོན་འཚལ་ལོ། །དེ་ཡང་དཔག་མེད་དྲིན་གྱིས་རྟག་སྐྱོང་བའི། །མ་གྱུར་འགྲོ་རྣམས་བཟོད་དཀའི་སྡུག་བསྔལ་ཆེས། །ཡུན་རིང་ཉམས་ཐག་གྱུར་པ་གསོ་བྱེད་པའི། །བདུད་རྩིའི་མཆོག་གྱུར་ཞི་བའི་ལས་མཛོད་ཅིག །སྔོན་དུས་འབྱུང་བའི་དབང་གིས་བསྐྱེད་གྱུར་པའི། །དབུལ་བས་འགུམས་ལ་ཐུག་ཅིང་ངལ་བརྒྱ་ཡིས། །ཡང་ཡང་བསྒྲུབས་ཀྱང་འབྲས་བུ་དབེན་པ་རྣམས། །དབུགས་འབྱིན་ཟླ་མེད་རྒྱས་པའི་ལས་འདི་མཛོད། །ལྟར་སྣང་སྲིད་པའི་བདེ་བས་ཡིད་དྲངས་ཏེ། །ཡང་སྲིད་དུག་མཚོར་འཕྱོ་བའི་འགྲོ་བ་ཀུན། །ཐབས་མཆོག་དབང་གི་ལྕགས་ཀྱུས་ལེགས་བཀུག་ནས། །རྡོ་རྗེ་འཛིན་པའི་གནས་སུ་བཀྲི་བར་མཛོད། །དེ་ལྟར་བཤད་པའི་ཐབས་མཁས་རྣམ་གསུམ་གྱིས། །གཟུང་བར་མི་ནུས་རྒྱལ་བའི་བསྟན་ལ་སྡང་། །མཚམས་མེད་ལྔ་སྤྱོད་ཚད་ལྡན་བླ་མར་གཤེ། །གཉིས་མེད་སེམས་ཅན་ཀུན་གྱི་གཤེད་པོ་རྣམས། །རིག་འཛིན་དབང་པོས་སྙིང་རྗེས་ཀུན་བླངས་ནས། །ཡུལ་དེའི་སྔོན་དང་ཕྱི་མཐར་མ་རྨོངས་ཤིང་། །ཚར་བཅད་རྗེས་གཟུང་ལས་ལ་ཐོགས་མེད་པས། །རང་དོན་སྤོངས་ལ་མྱུར་དུ་བསྒྲལ་བར་མཛོད། །གཞན་དུ་འདོད་ཆགས་མེ་ཡིས་གདུང་གྱུར་ཅིང་། །གཏི་མུག་མུན་པའི་གླིང་དུ་འཁྱམས་པ་ཡི། །ཞེ་སྡང་ཆོ་ངེ་དྲག་པོ་ཆེར་བསྒྲགས་ཀྱང་། །འདོད་དོན་ཟླ་བས་པདྨ་ཇི་བཞིན་འགྱུར། །དེས་ནི་དབང་མེད་གཞུང་དུ་སོན་པའི་ཚེ། །ཇི་ལྟར་བྱས་ཀྱང་བཟོད་པའི་ཐབས་བྲལ་ཞིང་། །གང་དུ་བལྟས་ཀྱང་མཐར་པའི་གནས་མེད་པའི། །མཚུངས་འཇུག་གྲོང་གི་ཚོར་བའང་མྱོང་བར་འགྱུར། །དེ་ཕྱིར་སྔོན་བསགས་ལེགས་བྱས་མི་དམན་པས། །ཐེག་མཆོག་ལམ་ཞུགས་དེ་དོན་འདོམས་མཛད་པའི། །བཤེས་གཉེན་དམ་པའི་སྡོམ་པ་ལ་བརྟེན་ནས། །རྒྱལ་སྲས་རྣམས་ཀྱིས་འགྲོ་ལ་བརྩེ་བར་མཛོད། །གང་དག་བསྲུང་བ་པ་ཡི་བརྟུལ་ཤུགས་ཀྱིས། །འགྲོ་ལ་བསམ་ངན་སྦྱོར་རྩུབ་སྣ་ཚོགས་པས། །འཚེ་བར་བྱེད་གང་ཐེག་ཆེན་ཆོས་ཡིན་ན། །དེ་ལས་གཞན་པའི་ཆོས་མིན་ཅི་ཞིག་ཡོད། །རྒྱལ་བས་སྣང་བྱེད་འོད་ཀྱི་པདྨ་བཞིན། །བརྟན་པས་མ་གྱུར་འགྲོ་རྣམས་ལེགས་བསྐྱངས་ནས། །རང་གཞན་དོན་གཉིས་མྱུར་དུ་འགྲུབ་འགྱུར་ཞེས། །གསུང་འདི་བདེན་པ་མིན་ན་ཚད་ལྡན་སུ། །དེ་ལ་སྡིག་ལྟོ་ཅན་གྱིས་བྱིན་རླབས་པའི། །སྐྱེ་ངན་གང་དག་སྟོན་པས་རྒྱུད་སྡེ་ལས། །མངོན་སྤྱོད་ཆོ་ག་ལན་གཅིག་མ་ཡིན་པར། །གསུང་ཕྱིར་ཉམས་སུ་བླང་བྱ་ཉིད་ཡིན་ལོ། །ཀྱེ་མ་ཁྱོད་ཀྱིས་རྡོ་རྗེ་ཐེག་པའི་དོན། །ཕྱོགས་གཅིག་བཟུང་པས་ནོངས་པ་གྱུར་པ་སྟེ། །དྲི་མེད་རྒྱུད་སྡེའི་གོང་དོན་གསལ་བྱེད་པའི། །སྐྱོན་བྲལ་བཤད་ཐབས་ཀུན་ལ་རྨོངས་ཕྱིར་རོ། །དེ་ཕྱིར་གསང་བའི་ཐེག་པར་སློབ་འདོད་རྣམས། །དྲངས་ངེས་དགོངས་དང་དགོངས་མིན་ལ་སོགས་པ། །ཚུལ་བཞིན་འབྱེད་ལ་བསྙེངས་པ་དང་བྲལ་བའི། །འཁྲུལ་ཟད་བརྒྱུད་པའི་སྲོལ་འདི་སྤྱི་བོར་ལོངས། །བདག་ཀྱང་དེང་ནས་ཚེ་རབས་ཐམས་ཅད་དུ། །མཚན་ལྡན་བླ་མ་རྣམས་ཀྱིས་རྗེས་བཟུང་ནས། །རྣམ་དག་རྒྱུད་སྡེའི་དོན་ལ་བློ་རྒྱས་ཏེ། །འགྲོ་ལ་སྐལ་བ་ཇི་བཞིན་སྟོན་པར་ཤོག །ཁྱད་པར་སྙིང་རྗེའི་བདུད་བརྩིས་ཡིད་དགའ་བས། །ལུས་སྲོག་ལོངས་སྤྱོད་དུས་གསུམ་དགེ་ཚོགས་དང་། །འདིར་འབད་ལས་བྱུང་རྣམས་དཀར་ཅི་མཆིས་པ། །འགྲོ་ཀུན་ཕན་དང་བདེ་བའི་རྒྱུར་བསྔོ་འོ། །ཞེས་དཔལ་ཀྱཻ་རྡོ་རྗེ་ལ་བརྟེན་པའི་ལས་བཞིའི་སྦྱིན་སྲེག་གི་རྣམ་པར་བཤད་པ་ཡེ་ཤེས་མེ་ཕུང་ཞེས་བྱ་བ་འདི་ནི་ལུང་སྟོན་བདུད་རྩི་ལྟར་འཛིན་པའི་བློ་གྲོས་ཅན་ཁམས་སྟོན་དཀོན་མཆོག་འབུམ་གྱིས་བསྐུལ་བ་ལ་བརྟེན་ནས། གསང་ཆེན་རྒྱུད་སྡེའི་དོན་ལ་ཐུགས་ཀྱི་སྣང་བ་རྒྱས་པའི་རྗེ་བཙུན་བླ་མ་དམ་པ་བྲང་ཏི་ནམ་མཁའ་དཔལ་བཟང་པོའི་ཞལ་སྔ་ནས་དང་། མི་འཕྲོག་པའི་མཁྱེན་རབ་དང་ལྡན་པ་རྗེ་བཙུན་མཁས་པའི་དབང་པོ་མུས་ཆེན་ག་གཱ་ན་ཤྲི་བྷ་དྲ་ལས་སོགས་པའི་ཡོངས་འཛིན་དམ་པ་རྣམས་ཀྱི་ཞབས་རྡུལ་སྤྱི་བོས་ལེན་པའི་དགེ་སློང་ཤྲཱི་མཱ་ནརྠ་སིདྡྷིས། ལྕགས་མོ་ཡོས་ལོ་གྲོ་བཞིན་ཟླ་བའི་ཡར་ཚེས་བཅུ་གསུམ་ལ་ཨེ་ཝཾ་ཆོས་འཁོར་རྩེར་བྲིས་པའོ། །འདིར་སྨྲས་པ། ལོ་ཟླར་འབད་པའི་ཚིག་འཇམ་གྱིས་ཁེངས་ཏེ།